Cinefilii moldoveni vor putea viziona în curând un lungmetraj produs la noi în ţară, după o perioadă bună în care nu a fost realizat nimic notabil în sfera cinematografică autohtonă. Trailerului filmului "Beautiful Corruption", semnat de regizorul moldovean Eugen Damaschin, a fost lansat, iar în 28 septembrie, producţia va fi proiectată pe marele ecran.



Pelicula are ca temă principală fenomenul corupţiei din Moldova.

Protagonistul filmului, actorul Igor Babiac, încearcă să caute dreptatea și recurge la metode ilegale.



Pelicula, realizată în parteneriat cu Ambasada Statelor Unite, va putea fi vizionată la cinematograful Patria, iar intrarea va fi liberă.

Din luna octombrie, lungmetrajul va putea fi văzut în cadrul caravanei desfășurate în peste 70 de localități ale țării. Filmările au avut loc în perioada aprilie-iunie, în peste 30 de locații din Chișinău, Strășeni, Criuleni, dar și în studiourile Moldova-Film.

Eugen Damaschin este cunoscut pentru spoturile sociale de rezonanţă pe care le-a realizat. Regizorul abordează teme dureroase pentru Moldova, oferind o viziune artistică asupra problemelor sociale.